**23. motorizovaný prápor** (skratka **23. mopr**; číslo útvaru: 1104) bol motorizovaný prápor Síl pre špeciálne operácie Ozbrojených síl Slovenskej republiky (PS OS SR), ktorý vznikol 1. septembra 2015 a bol dislokovaný v posádke Trebišov (pozri kasárne kapitána Jána Nálepku). Veliteľom práporu je od 1. apríla 2018 podplukovník (pplk.) Ing. Jozef Molčan. Zanikol k 1. septembru 2021, keď na jeho plaforme vznikol 52. výsadkový prápor.

Dejiny
------

V roku 2015 bolo vytvorené organizačné jadro pre vznik 23. motorizovaného práporu pod velením pplk. Ing. Róberta Plávku, účastníka vojny v Iraku a vojny v Afganistane, ktorý predtým pôsobil ako náčelník Oddelenia vševojskovej prípravy a cvičení Odboru bojovej prípravy Veliteľstva PS OS SR (2014 – 2015). Pplk. Plávka sa stal prvým veliteľom práporu a v tejto funkcii pôsobil do 31. decembra 2016, pričom 1. januára 2017 sa stal veliteľom 21. zmiešaného mechanizovaného práporu dislokovaného tiež v posádke Trebišov. Velením práporu bol poverený zástupca veliteľa práporu major (mjr.) Ing. Marek Barna.

1. apríla 2017 sa funkcie veliteľa práporu ujal pplk. Norbert Hríb, za ktorého pôsobenia sa prápor podrobil *„prvej vážnejšej previerke"* organizáciou a účasťou na cvičení Nový Horizont 2017 na posádkovom Vojenskom cvičisku Ozorovce v katastrálnom území obce Veľké Ozorovce a v obciach Veľké a Malé Ozorovce (10. – 13. júl 2017). Cieľom bolo precvičenie efektívnej spolupráce v súčinnosti s vyčlenenými zložkami Vojenskej polície, hraničnou a cudzineckou políciou (pozri Úrad hraničnej a cudzineckej polície Prezídia Policajného zboru), Policajného zboru, Hasičského a záchranného zboru, Slovenským Červeným krížom a orgánmi štátnej správy a miestnej samosprávy pri plnení úloh v čase vojny a vojnového stavu (riadená evakuácia obyvateľstva z ohrozenej oblasti, ochrana a obrana štátnej hranice, odstraňovanie následkov bojovej činnosti). Pplk. Hríb vo funkcii veliteľa práporu pôsobil do 30. septembra 2017 (1. októbra prevzal funkciu zástupcu veliteľa 2. mechanizovanej brigády v hodnosti plukovníka) a výkonom funkcie veliteľa práporu bol od 1. októbra poverený zástupca veliteľa práporu mjr. Barna.

1. apríla 2018 sa v poradí tretím veliteľom práporu stal pplk. Ing. Jozef Molčan. 12. – 13. júna 2018 šesť motorizovaných družstiev z 1. a 2. motorizovanej roty práporu vykonalo *„historicky prvé bojové streľby motorizovaných družstiev"* od svojho vzniku na Vojenskej strelnici Poruba pod Vihorlatom v katastrálnom území obce Poruba pod Vihorlatom.

K 1. januáru 2020 bol prápor prepodriadený od 2. mechanizovanej brigády do pôsobnosti Síl pre špeciálne operácie.

K 1. septembru 2021 vznikol na platforme 23. motorizovaneho práporu 52. výsadkový prápor. 52.výsadkový prápor spadá do pôsobnosti Síl pre špeciálne operácie.

Insígnie
--------

Nariadením ministra obrany SR č. 17/2018 o priznaní znaku vydaným 20. marca 2018 bol 23. motorizovanému práporu priznaný znak, ktorého opis je nasledovný:

|  |  |  |
| --- | --- | --- |
| „ | V gotickom štíte v zelenom poli je zlatá hlava líšky, na ktorej sú vnútorné časti uší a očí s obrysmi nosovej časti v čiernej farbe.V zelenom poli hlavy znaku je umiestnený v striebornej farbe v prvom riadku v skratke názov útvaru 23. mopr a v druhom riadku veľkými písmenami miesto jeho dislokácie TREBIŠOV. | "|

Vojenská technika
-----------------

Prápor používal stredné nákladné terénne automobily Tatra T-815 VVN 6x6 a 8x8, Praga V3S a AKTIS 4x4 a osobné terénne automobily UAZ 469 B a Land Rover Defender 110. Medzi zbrane, ktoré prápor používal patrili Samopal vzor 58, Univerzálny guľomet vzor 59 L, RPG-7 a Pištoľ vzor 82.

Referencie
----------

1. 1 2  Dupláková, Alena (2018), *23.mopr má nového veliteľa*, Trebišov: 23. motorizovaný prápor (vyd. 2018-04-03), dost. 2019-02-18
2. ↑  *Veliteľ 23. motorizovaný prápor*, Trebišov: 23. motorizovaný prápor, [2018], dost. 2019-02-18
3. 1 2   *Vznikol nový vojenský útvar slovenských Síl pre špeciálne operácie* [online]. Pravda.sk, 2021-09-01, [cit. 2021-09-05]. Dostupné online.
4. 1 2   *V Trebišove vznikol nový vojenský útvar slovenských Síl pre špeciálne operácie* [online]. Ozbrojené sily SR, [cit. 2021-09-05]. Dostupné online.
5. ↑  *Veliteľ 21. zmiešaného mechanizovaného práporu*, Trebišov: 21. zmiešaný mechanizovaný prápor, [2017], dost. 2019-02-18
6. ↑  *Zástupca veliteľa 23. motorizovaný prápor*, Trebišov: 23. motorizovaný prápor, [2015], dost. 2019-02-18
7. ↑  Dupláková, Alena (2016), *Zmena vo velení 23. motorizovaného práporu v Trebišove*, Trebišov: 23. motorizovaný prápor (vyd. 2016-12-29), dost. 2019-02-18
8. ↑  Štitnický, Matej (2017), *„Dvadsiaty tretí" má nového veliteľa*, Trebišov: 23. motorizovaný prápor (vyd. 2017-04-03), dost. 2019-02-18
9. 1 2  Žiak, Jozef (2017), *Nový Horizont 2017 v Slanských vrchoch*, Trebišov: 23. motorizovaný prápor (vyd. 2017-07-12), dost. 2019-02-18
10. ↑  Šandor, Jozef (2017), *Nový horizont 2017*, Trebišov: Okresný úrad Trebišov, odbor krízového riadenia (vyd. 2017-08-14), dost. 2019-02-18
11. ↑  Dupláková, Alena (2017), *Odovzdanie funkcie veliteľa 23. motorizovaného práporu*, Trebišov: 23. motorizovaný prápor (vyd. 2017-09-28), dost. 2019-02-18
12. ↑  Viňanský, Pavol (2018), *Prvé bojové streľby motorizovaných družstiev*, Trebišov: 23. motorizovaný prápor (vyd. 2018-06-07), dost. 2019-02-18
13. ↑  DIKYOVÁ, Barbora, npor.. *Slávnostný akt prepodriadenia 23.motorizovaného práporu* [online]. Ozbrojené sily SR, 2019-12-19, [cit. 2020-02-22]. Dostupné online.
14. ↑  Purdek, Imrich (2018), *23. motorizovaný prápor Trebišov*, Bratislava: Vojenský historický ústav (vyd. 2018-06-07), dost. 2019-02-18
15. ↑  *Druhy techniky*, Trebišov: 23. motorizovaný prápor, [2015], dost. 2019-02-18
16. ↑  Pozri aj: Bednár, Vladimír (2017), „Bojové obrnené vozidla 8x8 a 4x4 pre OS SR", *Blog SME*, 2017-05-27, dost. 2019-02-18

Externé odkazy
--------------

* Oficiálny web 23. motorizovaného práporu